

**Κως, 27 Μαρτίου 2019**

**Προς:** Μέσα Μαζικής Ενημέρωσης

**ΔΕΛΤΙΟ ΤΥΠΟΥ**

ΘΕΜΑ : “31η Μαρτίου ξεκινούν οι εκδηλώσεις ανοιχτού διαλόγου των υποψηφίων δημάρχων με τη συμμετοχή των πολιτών.”

Ο δρόμος για τη διεξαγωγή ανοιχτού διαλόγου των υποψηφίων δημάρχων στις δημοτικές κοινότητες και στην πόλη της Κω με τη συμμετοχή των πολιτών, άνοιξε.

Σε εποικοδομητικό κλίμα πραγματοποιήθηκε την Τρίτη 26/3/19 η συνάντηση της εκπροσώπου της Δύναμης Αλλαγής-ΚΩΣ 2023 κ. Βάσως Πη με τον εκπρόσωπο της παράταξης Όραμα+Δράση κ. Ι. Φραγκούλη. Η επικεφαλής της Λαϊκής Συσπείρωσης κ. Μακρή, λόγω ενός έκτακτου ζητήματος, δεν μπόρεσε να παραστεί αλλά ζήτησε οι τηλεοπτικές συζητήσεις να πραγματοποιηθούν μετά τις 8 Απριλίου, κάτι που έγινε αποδεκτό από όλους.

Οι ημερομηνίες για τις ανοιχτές συζητήσεις, που συμφωνήθηκαν κατ’ αρχήν, είναι: 31/3, 3/4, 7/4, 10/4, 14/4 και 17/4.

Ο κ. Φραγκούλης από την παράταξη Όραμα+Δράση πρότεινε την εξής σειρά στις ανοιχτές συζητήσεις : Κέφαλο, Καρδάμαινα, Αντιμάχεια, Πυλί, Ασφενδιού και το κλείσιμο να γίνει στην πόλη της Κω.

Με τη σειρά που πρότεινε ο κ. Φραγκούλης δεν υπάρχει καμία αντίρρηση.

Οι παρατάξεις συμφώνησαν να υπάρχει 10λεπτη τοποθέτηση των υποψηφίων δημάρχων και στη συνέχεια να μπορούν οι πολίτες να απευθύνουν ερωτήματα. Ο χρόνος απάντησης των υποψηφίων καθορίστηκε στα τρία λεπτά ενώ θα υπάρχει στο τέλος των εκδηλώσεων ένα ακόμα τρίλεπτο για κάθε υποψήφιο και υποψήφια δήμαρχο.

Η παράταξη Όραμα+Δράση πρότεινε ο συντονιστής στις εκδηλώσεις ανοιχτού διαλόγου στις κοινότητες να είναι δημοσιογράφος.

Ο συνδυασμός Λαϊκή Συσπείρωση σε απαντητική επιστολή στον Δήμαρχο επανέλαβε την πρόταση για διεξαγωγή ειδικών θεματικών συνεδριάσεων του Δημοτικού Συμβουλίου, πρόταση που έχουν αποδεχτεί και η Δύναμη Αλλαγής-Κως 2023 και το Οραμα+Δράση.

Υπήρξε επίσης κατ΄ αρχήν συμφωνία και για την προοπτική διεξαγωγής 2 συζητήσεων στη δημοτική τηλεόραση των υποψηφίων δημάρχων με τη συμμετοχή δημοσιογράφων.

Ο κ. Φραγκούλης, εκπρόσωπος της παράταξης Όραμα+Δράση πρότεινε να υπάρχει συντονιστής που θα οριστεί από το ΣΕΜΕΚ, όπως και στην επιστολή της αναφέρει η Λαϊκή Συσπείρωση, ενώ η κ. Βάσω Πη πρότεινε ο συντονιστής να οριστεί με κλήρωση ανάμεσα στους εν ενεργεία δημοσιογράφους.

**Γραφείο Τύπου Δήμου Κω**